b'\n_START_ARTICLE_\nAccident aviatic\n_START_PARAGRAPH_\nUn accident aviatic este definit \xc3\xaen anexa 13 a Conven\xc8\x9biei de la Chicago privind avia\xc8\x9bia civil\xc4\x83 interna\xc8\x9bional\xc4\x83 ca fiind un eveniment legat de utilizarea unei aeronave, care se produce \xc3\xaentre momentul \xc3\xaen care orice persoan\xc4\x83 se \xc3\xaembarc\xc4\x83 la bordul acesteia cu inten\xc8\x9bia de a efectua un zbor \xc8\x99i momentul c\xc3\xa2nd toate persoanele sunt debarcate \xc8\x99i \xc3\xaen cursul c\xc4\x83ruia: a) o persoan\xc4\x83 este r\xc4\x83nit\xc4\x83 grav sau mortal, b) aeronava sufer\xc4\x83 deterior\xc4\x83ri sau o ruptur\xc4\x83 de structur\xc4\x83, sau c) aeronava a fost distrus\xc4\x83, a disp\xc4\x83rut sau este total inaccesibil\xc4\x83. Anexa 13 define\xc8\x99te un incident ca fiind un eveniment, altul dec\xc3\xa2t accidentul, asociat cu utilizarea unei aeronave care afecteaz\xc4\x83 sau ar putea afecta securitatea exploat\xc4\x83rii acesteia la sol sau \xc3\xaen zbor._NEWLINE_O avarie a fuselajului se produce atunci c\xc3\xa2nd o aeronav\xc4\x83 este distrus\xc4\x83, deteriorat\xc4\x83 f\xc4\x83r\xc4\x83 putin\xc8\x9ba de a mai fi reparat\xc4\x83, pierdut\xc4\x83 sau devine complet inaccesibil\xc4\x83.\n_START_SECTION_\nPrimele accidente\n_START_PARAGRAPH_\nPrimul accident aviatic fatal a fost pr\xc4\x83bu\xc8\x99irea unui balon Rozi\xc3\xa8re l\xc3\xa2ng\xc4\x83 Wimereux, Fran\xc8\x9ba, pe 15 iunie 1785, soldat\xc4\x83 cu moartea inventatorului balonului, Jean-Fran\xc3\xa7ois Pil\xc3\xa2tre de Rozier, \xc8\x99i a celuilalt pasager, Pierre Romain. Primul accident \xc3\xaen care a fost implicat\xc4\x83 o aeronav\xc4\x83 cu motor a fost pr\xc4\x83bu\xc8\x99irea unei aeronave Wright Model A la Fort Myer, Virginia, \xc3\xaen Statele Unite ale Americii, la 17 septembrie 1908, soldat\xc4\x83 cu r\xc4\x83nirea coinventatorului \xc8\x99i pilotului Orville Wright \xc8\x99i cu moartea pasagerului, locotenentul Thomas Selfridge.'